L-att vandalu li sar fil-Ġgantija f'Settembru li għadda ħalla ħsara irriversibbli. Dan jirriżulta minn rapport li għandu Heritage Malta u li l-gazzetta KullĦadd rat kopja tiegħu b'mod esklussiv. Il-każ imur lura għall-ewwel ġimgħa ta' Settembru meta allegatament koppja koppja nqabdu jnaqqxu isimhom fuq il-blat tat-tempji tal-Ġgantija. Filfatt, fuq il-ġebel megalitiku kitbu l-kliem Steve u Abir. Instabet ukoll xi kitba bl-Għarbi. Fir-rapport intqal li għalkemm l-iskrizzjoni mhix fonda ħafna, bejn nofs millimetru u millimetru, il-ġebla saritilha ħsara. Dan b'mod partikolari fuq dik mejqusa bħala l-ġilda tal-wiċċ tal-ġebla (magħrufa bħala Platina) u li takkumula wara mijiet ta' snin. Għalhekk, il-ħsarat fuq dawn it-tempji uniċi huma irriversibbli u ma jistgħux jittranġaw. L-agħar ħaġa hi li dawn il-partijiet huma esposti għall-elementi naturali. "Dan jista' jwassal għal biex tiddeterjora l-ġebla," jgħid ir-rapport. B'rabta ma' dan tressaq il-qorti Stephen Catania ta' sebgħa u erbgħin sena u fix-xhieda tagħhom, l-uffiċjali ta' Heritage Malta, irrakkuntaw x'kien ġara meta ntebħu li fit-tempju ta' iktar minn ħamest elef sena kien hemm min iddeċieda li jnaqqax ismu. Uffiċjali ta' Heritage Malta rrakkuntaw kif ir-raġel kien staqsa jekk kinux qed jgħidulhom li ma setgħux jiktbu isimhom u saħansitra kienu rreżistew milli jagħtu d-dettalji tant li l-pulizija ta' Għawdex kellha tibgħat għalihom fil-jum ta' wara. It-tempji tal-Ġgantija huma l-ewwel tempji megalitiċi li nstabu f'Malta u tul is-snin li għaddew kien hemm proġetti kbar ta' restawr. Dan il-monument iżuruh eluf ta' turisti kull sena.